**POETUL FĂRĂ HAR**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POETUL FĂRĂ HAR

Poetul ce nu are har

Nu-l poate lua nici din Zohar

Şi nici din altă carte sfântă.

Poetul fără har nu cântă

Trupul gingaş de alabastru

Ori strălucirea unui astru

Ce luminează tandre şoapte.

Poetul fără har din noapte

Vede doar lipsa de lumină,

În faţa Lunii nu se-nchină

Şi n-are gând de dor să scrie.

Poetul fără har e vie

Statuie hâdă irosirii.

El nu-nţelege a iubirii

Nemărginire idolatră.

Poetul fără har doar latră

Cuvinte mult zornăitoare

El nu visează şi nu are

Vreo temere că nu-i iubit.

Poemul lui când e citit

Trezeşte doar uimire tristă

Căci sentimentul nu există

Şi nici nu are importanţă.

E merituos fără speranţă!

Poetul ce nu are har

Sfâşie coala în zadar!